Bloubessies – dalenatjie se sketsblad
Die uwe is in die bevoorregde posisie om 'n bloubessieboer baie goed <knipoog> te ken en as dit hierdie tyd van die jaar raak hoef sy net die wimpers bietjie te sak en skaam 'n kuiltjie-wys-glimlag te gee om 'n bakkie vol (of twee) te kry. Hy ken ook haar gunsteling cultivar – Jewel, 'n spekvet bessie met net so 'n titseltjie soet om die 'crisp' te komplimenteer. Die eerste handvol bessies laat altyd, soos sitrus, 'n mens so kiewe so op 'n knop trek.
Maar dis lekker, dit moet so wees.
Om bloubessies van die rak af te koop is taamlik duur, ek weet. Die ou bessietjie het egter soveel voordele (anti-oksidante, vitamien C, lieflike smaak…) dat mens tog maar 'n bietjie daarvan moet in die hande kry so af en toe. Die seisoenale beskikbaarheid daarvan is ook maar beperk – by ons begin oestyd in Oktober en is klaar teen ongeveer Februarie. Hierdie jaar het ons boonop twee keer hael ook gehad – toe die plante begin blom het en toe die vruggies begin vorm het. Hael gebeur gewoonlik net een keer in twee jaar in ons area.